b'\n_START_ARTICLE_\nKragujevacas\n_START_SECTION_\nAnkstyvoji miesto istorija bei viduram\xc5\xbeiai\n_START_PARAGRAPH_\nMiesto vardas kildinamas i\xc5\xa1 senovinio archi\xc5\xa1ko serb\xc5\xb3 kalbos \xc5\xbeod\xc5\xbeio \xe2\x80\x9ekraguj\xe2\x80\x9c, vienos i\xc5\xa1 med\xc5\xbeioklini\xc5\xb3 sakal\xc5\xb3 r\xc5\xab\xc5\xa1i\xc5\xb3 pavadinimo, taigi miesto pavadinimo reik\xc5\xa1m\xc4\x97 \xe2\x80\x93 \xe2\x80\x9evanag\xc5\xb3 per\xc4\x97jimo vieta\xe2\x80\x9c._NEWLINE_Kragujevaco miestas per ilgus \xc5\xa1imtme\xc4\x8dius patyr\xc4\x97 neramum\xc5\xb3, ne visada i\xc5\xa1vegdamas auk\xc5\xb3. Daugiau nei 200 archeologini\xc5\xb3 viet\xc5\xb3 \xc5\xa0umadijos regione, patvirtina, kad pirmosios regiono gyvenviet\xc4\x97s siekia paleolito laikotarp\xc4\xaf, t. y. buvo \xc4\xafsik\xc5\xabrusios jau daugiau nei prie\xc5\xa1 40 000 met\xc5\xb3._NEWLINE_Kragujevaco, kaip miesto, pirmasis vardo pamin\xc4\x97jimas istoriniuose \xc5\xa1altiniuose siekia viduram\xc5\xbeius. 1476 metais miestas buvo pamin\xc4\x97tas turk\xc5\xb3 ra\xc5\xa1ytiniuose \xc5\xa1altiniuose, kur vis\xc4\x85 XV a. dabartinis Kragujevacas vadinamas \xe2\x80\x9eKragujavdza kaimu\xe2\x80\x9c. Pats miestas i\xc5\xa1kilo bei \xc4\xafgijo savo reik\xc5\xa1m\xc4\x99 Osman\xc5\xb3 imperijos valdymo laikotarpiu (1459 \xe2\x80\x93 1804 m.), kuomet tapo Belgrado Sand\xc5\xbeako (serb. \xd0\xa1\xd0\xb0\xd0\xbd\xd1\x9f\xd0\xb0\xd0\xba (Sand\xc5\xbeak)) centru.\n_START_SECTION_\nNaujieji am\xc5\xbeiai\n_START_PARAGRAPH_\nKragujevacas yra \xc4\xafsik\xc5\xabr\xc4\x99s kry\xc5\xbekel\xc4\x97je, tad b\xc4\x97gant am\xc5\xbeiams ne kart\xc4\x85 buvo niokojamas pro \xc5\xa1al\xc4\xaf pra\xc5\xab\xc5\xbeusi\xc5\xb3 kar\xc5\xb3. Miestas prad\xc4\x97jo klest\xc4\x97ti \xc5\xa1aliai Serbijai i\xc5\xa1silaisvinus nuo turk\xc5\xb3 valdymo bei paskelbus nepriklausomyb\xc4\x99 1818 m., kuomet princas Milo\xc5\xa1 Obrenovi\xc4\x87 paskelb\xc4\x97 miest\xc4\x85 naujai susik\xc5\xabrusios valstyb\xc4\x97s sostine bei pastat\xc4\x97 Amid\xc5\xbeos rezidencij\xc4\x85. \xc4\x8cia 1835 metais buvo paskelbta pirmoji Serbijos konstitucija bei pirmosios demokratini\xc5\xb3 rinkim\xc5\xb3 id\xc4\x97jos. Tuo metu Kragujevacas dieg\xc4\x97 bei puosel\xc4\x97jo modernias, progresyvias bei laisvas id\xc4\x97jas, kurios atspind\xc4\x97jo daugelio Europos sostini\xc5\xb3 skelbiamas mintis._NEWLINE_Be svarios politin\xc4\x97s \xc4\xaftakos kra\xc5\xa1tui, Kragujevacas tapo visos Serbijos kult\xc5\xabros bei \xc5\xa1vietimo centru. Tuo laikotarpiu mieste buvo \xc4\xafsteigta pirmoji vidurin\xc4\x97 mokykla (Gimnazija), pirmoji vaistin\xc4\x97 bei pirmoji spaustuv\xc4\x97. Kragujevace savo veikl\xc4\x85 prad\xc4\x97jo daugelis to meto tarptautinio masto mokslinink\xc5\xb3, profesori\xc5\xb3, akademik\xc5\xb3, menink\xc5\xb3 bei politik\xc5\xb3._NEWLINE_Miesto vystymosi pos\xc5\xabkis \xc4\xafvyko 1851 metais, kuomet Kragujevace buvo \xc4\xafsteigta patrank\xc5\xb3 liejimo gamykla. Pastarosios vykdoma veikla s\xc4\x85lygojo naujo ekonominio miesto vystymosi eros prad\xc5\xbei\xc4\x85. XIX ir XX a. Pagrindin\xc4\x97s pramon\xc4\x97s \xc5\xa1akos buvo siejamos su karo pramone. 1886 m. Kragujevacas tapo vienu i\xc5\xa1 did\xc5\xbeiausi\xc5\xb3 Serbijos eksportuotoj\xc5\xb3, kuomet ties miestu susikirto Belgrado \xe2\x80\x93 Ni\xc5\xa1o gele\xc5\xbeinkeliai._NEWLINE_Nauji am\xc5\xbeiai atne\xc5\xa1\xc4\x97 ir naujus karus, kurie savo ruo\xc5\xbetu paliet\xc4\x97 ir miest\xc4\x85. Pirmojo pasaulinio karo metais Kragujevacas dar kart\xc4\x85 buvo paskelbtas Serbijos sostine (1914 \xe2\x80\x93 1915 m.), \xc4\x8dia \xc4\xafsik\xc5\xabr\xc4\x97 daugelis valstybini\xc5\xb3 institucij\xc5\xb3. Ta\xc4\x8diau karo baisumai neaplenk\xc4\x97 miesto \xe2\x80\x93 Pirmojo pasaulinio karo metais miestas neteko 15\xc2\xa0% savo gyventoj\xc5\xb3.\n_START_SECTION_\nTarpukario periodas\n_START_PARAGRAPH_\nSocialinis gyvenimas, ypa\xc4\x8d teatras, tarpukario Kragujevace buvo itin gyvybingas. Pirmas ry\xc5\xa1kus kult\xc5\xabros \xc4\xafvykis pokario Kragujevace buvo Gundulic teatro \xc4\xafsteigimas 1918 metais. \xc5\xa0is teatras mieste gyvavo vos vien\xc4\x85 sezon\xc4\x85 ir v\xc4\x97liau buvo perkeltas \xc4\xaf Belgrad\xc4\x85._NEWLINE_1924 metais, sekant Belgrado pavyzd\xc5\xbeiu, Kragujevace taip pat buvo \xc4\xafsteigtas Akademinis teatras, kuris tur\xc4\x97jo propaguoti \xc5\xa1iuolaikines id\xc4\x97jas, modern\xc5\xb3 po\xc5\xbei\xc5\xabr\xc4\xaf \xc4\xaf vaidyb\xc4\x85, gyv\xc4\x85 \xc5\xbeod\xc4\xaf bei repertuar\xc4\x85, kas ilgainiui naujai susik\xc5\xabrusiam teatrui peln\xc4\x97 rimtos meno institucijos vard\xc4\x85. Tuo pa\xc4\x8diu laikotarpiu Kragujevace veik\xc4\x97 daugelis kit\xc5\xb3 kult\xc5\xabros bei meno institucij\xc5\xb3, kuri\xc5\xb3 augimas bei vystymasis pavert\xc4\x97 miest\xc4\x85 ne tik pramon\xc4\x97s bet ir kult\xc5\xabros centru Centrin\xc4\x97je Serbijoje.\n_START_SECTION_\nAntrasis Pasaulinis karas ir Kragujevaco \xc5\xbeudyn\xc4\x97s\n_START_PARAGRAPH_\nAntrojo pasaulinio karo metais Kragujevacas i\xc5\xa1gyveno daug i\xc5\xa1bandym\xc5\xb3, ta\xc4\x8diau ko gero baisiausias i\xc5\xa1 j\xc5\xb3 buvo Spalio \xc5\xbeudyn\xc4\x97s. 1941 m. spalio 20-21 dienomis Kragujevace vyk\xc5\xabsi\xc5\xb3 \xc5\xbeudyni\xc5\xb3 metu, naci\xc5\xb3 kareiviai nu\xc5\xbeud\xc4\x97 nuo 2 300 iki 5 000 civili\xc5\xb3 gyventoj\xc5\xb3 \xe2\x80\x93 daugiausia serb\xc5\xb3 bei rom\xc5\xb3 moter\xc5\xb3 bei moksleivi\xc5\xb3. Tai buvo vienas baisiausi\xc5\xb3 karo nusikaltim\xc5\xb3, \xc4\xafvykdyt\xc5\xb3 Serbijoje nacistin\xc4\x97s okupacijos metu. Spalio 21-osios Muziejaus kuratorius Stani\xc5\xa1a Brki\xc4\x87, 2007 metais i\xc5\xa1leido knyg\xc4\x85, kurioje pateikiami 2 796 auk\xc5\xb3 vardai bei asmens duomenys. Did\xc5\xbeioji dalis \xc5\xbeudyni\xc5\xb3 vyko 1941 m. spalio 19-21 dienomis, pagrindine prie\xc5\xbeastimi buvo skelbiama reakcija \xc4\xaf partizan\xc5\xb3 kovotoj\xc5\xb3 atak\xc4\x85 prie\xc5\xa1 vokie\xc4\x8di\xc5\xb3 kareivius. 50 nu\xc5\xbeudyt\xc5\xb3 \xc5\xbemoni\xc5\xb3 teko vienam su\xc5\xbeeistam naci\xc5\xb3 kareiviui ir visas \xc5\xa1imtas \xe2\x80\x93 nukautam. Tarp nu\xc5\xbeudyt\xc5\xb3 civili\xc5\xb3 buvo visa berniuk\xc5\xb3 karta, kuri buvo i\xc5\xa1vesta tiesiai i\xc5\xa1 mokykloje vykusi\xc5\xb3 pamok\xc5\xb3. Nu\xc5\xbeudytiems moksleiviams skirtas paminklas tapo \xc5\xa1iandieninio Kragujevaco simboliu. \xc5\xa0ie \xc5\xbev\xc4\x97ri\xc5\xa1ki \xc4\xafvykiai v\xc4\x97liau \xc4\xafkv\xc4\x97p\xc4\x97 \xc5\xbeinom\xc4\x85 Serbijos poet\xc4\x85 Desanka Maksimovi\xc4\x87 sukurti poem\xc4\x85 \xe2\x80\x9eKruvina pasaka\xe2\x80\x9c ("Krvava bajka").\n_START_SECTION_\nPokario metai ir dabartiniai laikai\n_START_PARAGRAPH_\nPokario metais Kragujevace buvo vystoma pramon\xc4\x97. Pagrindin\xc4\x97s eksporto prek\xc4\x97s buvo lengvieji automobiliai, sunkve\xc5\xbeimiai, med\xc5\xbeiokl\xc4\x97s ginklai, odos ir tekstil\xc4\x97s gaminiai. Did\xc5\xbeiausias miesto gamintojas bei darbdavys buvo Zastava automobili\xc5\xb3 gamykla, teikiantis darbo vietas de\xc5\xa1imtims t\xc5\xabkstan\xc4\x8di\xc5\xb3 gyventoj\xc5\xb3. Automobili\xc5\xb3 pramon\xc4\x97 smarkiai nukent\xc4\x97jo Slabodano Milo\xc5\xa1evi\xc4\x8diaus valdymo laikotarpiu taikyt\xc5\xb3 ekonomini\xc5\xb3 sankcij\xc5\xb3 metu bei buvo fakti\xc5\xa1kai sunaikinta NATO bombardavimo metu 1999 metais. 2008 metais \xc5\xa1i\xc4\x85 gamykl\xc4\x85 \xc4\xafsigijo kompanija Fiat ir naujoji bendrov\xc4\x97 buvo pavadinta Fiat Serbija._NEWLINE_Nuo 1976 Kragujevace taip pat atkurta universiteto veikla. Kragujevaco universitete \xc5\xa1iuo metu veikia medicinos, in\xc5\xbeinierijos, teis\xc4\x97s, ekonomikos, filologijos, men\xc5\xb3, gamtos moksl\xc5\xb3 bei matematikos fakultetai.\n_START_SECTION_\nSportas\n_START_PARAGRAPH_\nMieste \xc5\xbeaid\xc5\xbeia FK Radni\xc4\x8dki 1923 ir FK Zastava Kragujevac futbolo klubai.'